정조 13년 · 목
該曹啓言陰竹良女鄭召史擊錚原情以爲渠夫李福才丁酉八月捕捉凶逆興文而金春得金世澄金春三等以同力捉納之人厚蒙天恩惟獨渠夫未蒙恩典乞蒙生活之澤云矣福才當初與春得等旣蒙朝家分等之典則復生希覬之心欲售干恩之計極爲無嚴請原情勿施允之又啓言楊州幼學具宗烈原情以爲甲辰年開洑於忠州驪州陰竹三邑接界之地矣不幸以逆復之同姓混入於籍沒中而忠州驪州査閱出給獨陰竹官捉致渠之舍音猛棍囚禁田畓文書及立旨文狀訟案等物奪取不給無處控訴敢犯死罪云矣田土之開洑作畓可知出於凶賊之物力而陰竹官之沒入必有所由則渠以凶賊族黨敢爲推出之計構誣竹倅呼籲稱冤者情狀萬萬痛惋請原情勿施其罪狀自臣曹各別嚴勘允之又啓言黃州良女都召史原情以爲渠夫李命奎橫被武斷鄕曲之罪被配寶城者已至五年特令該曹卽爲放送云矣命奎本以牟利之輩兼被武斷之目而今二月因其妻梁召史之上言至請勿施則渠當縮伏而又使其妻換姓籲大揆以民習萬萬痛駭請原情勿施都女猥越之罪目臣曹嚴勘敎曰屢煩之罪姑無論渠妻之換姓鳴錚莫非渠所慫慂令道伯査實換姓委折如果眞然各別嚴治以懲頑民之習又啓言安岳良女林召史原情以爲渠夫尹光郁以本郡勑需監官丙午勑行時支供等事不善奉行定配於鐵山而其子欲見父面向往配所渰死潦水姑未返葬特令放還收子骸骨云矣已於六月因林召史之籲天以事係邊禁不可放釋之意啓請勿施矣又此煩瀆極爲無嚴請原情置之林女則自臣曹嚴治敎曰屢次煩籲雖似猥越觀於所供情理切惻揆以刑改宜有參恕之道尹光郁放送事分付林召史一體放送又啓言豊川良女李召史原情以爲渠以任策重之妾本無嫡子故身後之托都付於其已出之一女待其成長矣渠夫老病危重招致其姪希謙兄弟別給田土及祖先祭位條其餘田庄付之於渠及其女矣希謙弟希讓忽地發喪故渠呈豊川官則希讓自破其發喪矣希謙瞞告松禾官以希讓之子立后而策重家產付於其侄豈不至痛云矣希讓之忽地發喪專出貪財之意李召史之欲推田土亦由愛女之心其事則至無倫其說則至猥雜請原情勿施其罪狀自臣曹勘處本事令道臣嚴査決處允之又啓言成均館典僕李義曾等原情以爲近來閭里之潛屠禁隸之橫侵比古尤甚各宮房馬直之使喚輩憑侵漁奪之弊前所未有將至於撤業之境而內司申飭不過依前價節目知委其弊自如支保無路乞令各宮房肉價一依戶曹定式上下貿易而宮奴不得弄奸云矣義曾等曾因弊瘼厘正己自備局發甘內司申飭其操縱之弊則更何有稱冤之端而驚動呼籲極爲猥越請原情勿施其罪狀自臣曹考律懲治敎曰本事雖似猥屑近聞宮奴作弊又復如前云此亦民隱不可直歸勿施之科更加嚴飭內需司又復犯科該宮房次知中官及首宮任當別樣嚴處以此嚴飭狀頭放送又啓言西部良女李召史原情以爲渠夫田致慶以床廛爲業上年以床廛物種事駕前齊訴定配於文化不習水土渠得毒疾命在朝夕專人通及伏念伊時同罪定配三人中兩人旣皆疏釋而渠夫獨未蒙一視之澤伏乞令該曹特爲放釋云矣李召史放送所供請上裁敎以議處又啓言伊時同罪三人中兩人已蒙恩宥則致慶之尙在編配無怪其稱冤請參酌放送允之又啓言東萊良女金召史原情以爲渠夫文成豹曾爲倭館設門將丙午十一月初九日以柴炭之未及進排倭人數十餘名因此起怒持杖排門渠夫單身守直不能抵當被其毆打幾至死境不省人事之際倭人突出門外以至作梗水使重棍渠夫於設門之內仍爲定配於鐵山府渠夫本以無兄弟獨身且有八十歲老父日夜北望痛哭氣息垂盡且渠夫丙午十月都試參武科直赴未及唱榜至於此境伏乞特命放還云矣金召史放送所供請上裁敎以議處又啓言設門置將法意至嚴事係邊禁罪關重律則渠以守直之人館倭攔出未能禁遏生事邊門至有殺變畢竟棍配可謂末勘到配數年敢生僥倖之望送妻呼籲極爲痛惋請原情勿施金女從重嚴勘敎以更考法典稟處又啓言昌寧幼學成光震原情以爲去丙午臘月渠家逢偸兒之變其翌年冬渠父應澤適過本縣孝亭村朴五奉家適見廚間大鼎則是昨年所失之鼎詰問其由則五奉卽服曰渠壻李達文之所爲白晝有妨耳目必以某衣負納云五奉翁壻與生面二人趁期負鼎而來一稱高靈元風岳也一稱玄風金斗三也風岳稱以鼎主斗三稱以勸成達文謂之買得故渠父欲招本面討捕都將使之詰責則風岳等箇箇直告云渠等來此爲達文之指揮故仍卽放送本面都將崔進才大言曰不可見賊放送卽爲縳去周牢覈出其同黨河有觀等三人推給本村人所失米矣不意自玄風移文謂以風岳被傷由於渠家失物捉致渠父及都將則都將生推諉之計納招云成哥兩班使渠施刑㥘於威風不得已酷刑云故一體囚禁矣不意二十九日風岳身死初檢時斗三及都將忽又變辭曰成哥兩班使其奴必三卜尙等周牢云故自官捉致必三等訊杖嚴問終始直招其夜斗三等恐喝威脅使之變招當其覆檢又變招云成應澤使其子周牢云更不推諉於必三等必三等則特爲圖生之計皆以隱避不見漫漶納招初覆檢官只以末梢變辭指實論報作罪都將無端放送渠父則橫罹必欲償命寧有如許至冤之事後來官長多知其冤而難於反案終不更査公決伏乞俯察使得生出獄門復見八耋老祖云矣光震放送所供請上裁敎以議處又啓言一邊稱冤率多疑眩則其所爲說已難準信且本獄旣非錄啓則獄情無以遙度請令道臣詳査啓聞後稟處允之又啓言報恩幼學鄭載厚原情以爲渠之先山在本郡坪山里局內一砂一麓奠非渠家次知其中又有可用一穴而以先壠之都主山五十餘戶大村之竈突上渠家亦不敢生意辛卯年間有權壽應者欲爲入葬至於相訟則其時郡守李顯喆卽壽應之姑母夫而親審摘奸以不可入葬退斥癸巳年間顯喆歿於淳昌官次則其子謙中反欲入葬於其父所禁之地因爲起訟伊時兼官永同縣監金履鉉曉諭謙中俾無相爭故謙中以理屈退去前年十一月謙中喪母竝移父葬必欲占於前日所爭之地而本官挺身自當故渠訴營門請爲移訟他官則題云與謙中有連姻之誼移定査官決折有乖法意云渠之諸族欲沮其葬則本官悉發健校或縳或枷倏忽之間成墳而去渠父濟煥將爲呼籲匍匐前進本官捉去枷囚幾至死境而後放伏乞使本道明査卽爲掘移云矣載厚放送所供請上裁敎以議處又啓言載厚原情係是山訟請令漢城府稟處允之又啓言尙州良人權達臣原情以爲丙申年金山崔聖周於靑山大川之上有堤洑蒙利之計水大力殘未免中道之廢故渠父折價四百五十兩先給一百三十三兩餘錢約以完築後準給聖周之始洑前後私件記踏印以給故渠父亦依例入靑山官買得文書及洑下畓斗數成册上呈所志踏印以出而出債雇軍幸以完築洑下所漼大爲得收聖周父子反生悔懊之心萬端請退故依其言許之踏印文記出給聖周則聖周父子暗生不給價都奪之計就於文書踏印上添抺朱色顯作違端謂渠父之僞造盜踏誣訴營門致科流竄故不勝至冤復訴營門移査黃澗則聖周箇箇自服而監司未詳廉探一依前監司之例以致于謫律泣血祝手乞蒙天恩云矣達臣放送所供請上裁敎以議處又啓言取考徒流案則屢次洑訟僞造文券欺瞞官家非理起訟罪定配於康津縣本道嚴懲必有所以則縱子呼籲極爲無嚴請原情勿施允之又啓言居昌幼學徐相德原情以爲本邑之十萬石還穀實爲虐民之禍根而昨冬還糴之時渠蕩盡甕儲艱辛畢納忽以千萬不當之還穀必欲勒捧於渠家故拒而不許則官差全少大者直犯渠身扶曳毆打渠之老母欲爲救止下階挽袖則官差乃反手毆足踼以至顚仆凍土頭腦破傷嘔血卽死故蒼黃告官檢驗成獄至今四閱月尙未償命此無他少大者以其女息輕價斥賣於本邑吏房使之緩頰官家不得同推其可曰國有償命之法乎蓋以還穀之故本縣之昨冬冤死不但渠母李泰國被打於態陽倉色庫輩不數日致死而行賂私和不至成獄宋哥兩班之妻見蹴官差卽地昏倒竝與孕胎而翌日致死全哥兩班當藏刑之時被杖官庭旋致其死蓋此生民之若是冤死者莫非還穀之所祟而惟彼貪污之輩看作奇貨昨冬以錢代捧殆過萬石而盡歸消融今春之分給民戶全是空殼而勒貿仍留以充其實穀作錢之代如是牟利之際人命致斃若是夥然豈不痛哉乞令道臣依律勘斷俾之償命以慰亡母之冤魂以伸人子之痛恨云矣相德放送所供請上裁敎以議處又啓言其母果死於督還則其子之欲遄復讎實是當然而行檢之後獄未及具則罪囚之尙遲施法事理固然分付道臣從速究竟登聞後稟處其原辭中李泰國之被打倉色宋哥妻之見蹴官差全哥之被杖於官庭俱由於還穀作錢之弊而皆已致命云誠如其言大是驚慘之事此所以有朴孝參陳疏旣已上聞不得不査詰得情一體嚴覈啓聞之意請竝分付敎以向見分參知上疏且聞前道伯筵奏已知其本事朝家儲置還穀所以備嗣歲之資寓賑乏之意一則爲民二則爲民本邑穀多之弊還爲厲階此而不卽釐正小民何以支吾人命致傷之夥然誠如渠供則尤屬驚惻令道伯本獄及人命致死數爻親執詳査狀聞至於還穀釐弊事無名前日之因循亦勿拘詳定之原式排比戶口一從民願限幾石區處後數爻狀聞又復延拕烏在其申諭之本意竝以此意各別嚴飭先從擧行形正狀聞事令廟堂行會又啓言龍仁幼學姜彝泰原情以爲渠自七代祖入葬於廣州彥州里面矣不意昨年十一月初六日夜狎鷗亭沈能胤偸葬其母於渠世葬丘壠中切逼之地渠見來驚慟直入壙中禁之則沈哥縱奴厮打赤身結縳墓婢挺身奔救衆桻亂下頭腦逬裂故渠匍匐告官則本官見沈哥勢大乃反阿私擔當右袒以渠先墓左邊別麓宋哥墓執頉宋哥則當乙丙大無之年渠祖若父三世十口之命損財救活報復無計許給別麓而沈哥有何義而又得鑿脈斷腦不之禁乎伏乞亟命有司掘其劫葬云矣彝泰放送所供請上裁敎以議處又啓言觀此原情係是山訟請令漢城府稟處允之又啓言公州幼學南泰直原情以爲渠於戊申十一月移葬母山於靑陽北面其近處鄭嘉錫稱以渠立案處猝然起訟靑陽本官終不完決渠以嘉錫廣占禁葬之意呈于監營題辭以爲照法禁斷則靑陽官憚於鄭哥之威瞞報監營則書目內着枷嚴囚刻期掘移過期不掘亦爲嚴刑云故渠子煜老着枷嚴囚其妻林氏驚惶成疾因以致死豈不痛哉伏乞依法典詳査爲殘民保存之地云矣泰直放送所供請上裁敎以議處又啓言觀此原情係是山訟請令漢城府稟處允之